Der Bundesroot isch meh as eimol gschiiteret, won er brobiert het die politische Sälbstisolation vo der  Schwiiz z beände. 1986 het s Stimmvolk der Biidritt vo der Schwiiz zur UNO und 1992 au sälle zum Europäische Wirtschaftsruum (EWR) abglehnt. Der Bundesroot het mit sim europäische Integrationskurs aber wiitergmacht drotz dr wachsende Opposition vo de rächts-bürgerlige Kreis und het im gliiche Johr z Brüssel e Gsuech für e Biidritt vo der Schwiiz zur EU iigreicht. Der Ufstiig vo der Schwiizerische Volkspartei (SVP), wo sich as einzigi Bundesrootspartei klar gege die europäischi Integration gstellt het und die  negativi Stimmig im Volk het der Bundesroot uf e «bilaterale Wäg» zwunge. Ohni e formelle Biidritt het d Schwiiz autonom s EU-Rächt afo iifüehre und het zweimol mit der EU in bilaterale Verdräg e Deilintegration vo der Schwiiz in der EU-Binnemärt und d Liberalisierig vom Persone- und Güeterverchehr abgmacht.